Més de 5.500 estudiants paterners han aprofitat l’obertura 24 hores de la biblioteca de la Cova Gran
17/07/2015

# Més de 5.500 estudiants paterners han aprofitat l’obertura 24 hores de la biblioteca de la Cova Gran

[![L’alcalde Juan Antonio Sagredo junt amb els regidors d’Educació i de Govern Obert, Eva Pérez i Paco Dorce respectivament, el passat mes de juny quan es va posar en marxa l’ampliació de l’horari de la biblioteca de La Cova Gran](/images/noticias/2015/07/sagredo-biblioteca-cova.jpg)](/images/noticias/2015/07/sagredo-biblioteca-cova.jpg)

17.07.2015

L’ampliació de l’horari d’esta biblioteca va ser una de les primeres mesures que Juan Antonio Sagredo va ordenar tot just accedir a l’Alcaldia

L’alcalde de Paterna, Juan Antonio Sagredo ha destacat hui l’excel•lent acollida que ha tingut entre els estudiants del municipi la iniciativa del nou govern d’obrir 24 hores els 7 dies de la setmana la biblioteca de la Cova Gran per a facilitar als jóvens del poble la preparació i estudi dels seus exàmens finals.

Sagredo ha realitzat esta positiva valoració després de rebre l’informe sobre l’afluència de jóvens que han utilitzat este servici extraordinari que es va implantar des del 20 de juny fins al 10 de juliol i que ha permés a més de 5.500 paterners i paterneres disposar, qualsevol dia i a qualsevol hora, de sales d’estudi.

El primer edil s’ha mostrat molt satisfet amb la reeixida acceptació de l’ampliació de l’horari de la biblioteca pública de referència de Paterna i ha anunciat que, a la vista dels bons resultats obtinguts i de la utilitat de la mesura entre el col•lectiu d’estudiants, l’aplicarà successivament en els períodes d’exàmens de gener i juny i millorarà tant els horaris com les instal•lacions de la resta de biblioteques del municipi.

D’esta manera, i segons les dades recopilades, durant els últims 11 dies de juny, un total de 1.531 persones han acudit a la biblioteca en horari d’obertura habitual, mentres que un total de 1.971 ho han fet durant el nou horari. De la mateixa manera, durant els 10 primers dies de juliol, 618 persones han utilitzat la biblioteca de 9 a 14h. mentres que 1.440 persones n'han fet ús la resta d’hores del dia.

A la vista de les estadístiques, l’alcalde també ha assenyalat que els dies de major afluència van ser del 22 de juny a l’1 de juliol, coincidint amb els exàmens finals de Batxillerat i Universitats, sent el 24 de juny el dia de nombre més gran de visites, amb 466 persones.

Pel que es referix a l’horari de nits, Sagredo ha subratllat la seua “bona acceptació” i, respecte d’això, ha detallat que, de 20:00 a 02:00 h. de la matinada, han acudit una mitjana diària de 60 persones i entre les 02:00 i les 08:00 han sigut prop de 20 les que s’han quedat estudiant cada dia.

La decisió d’ampliar l’horari de la biblioteca de la Cova Gran va ser una de les primeres mesures que Juan Antonio Sagredo va prendre tot just accedir a l’Alcaldia de l’Ajuntament de Paterna i la seua posada en marxa ha permés que la biblioteca de la Cova Gran prestara el servici d’estudi de dilluns a diumenge de manera ininterrompuda. A este respecte, cal indicar que durant l’any, l’horari d’esta biblioteca és de dilluns a divendres, de 9 a 14h. i de 16:30 a 20h. i que al juliol i agost, l’horari es redueix de 9 a 14h.

A part de La Cova Gran, Paterna compta actualment amb altres quatre biblioteques municipals ubicades en els barris de la Canyada, Campament, Terramelar i la Coma